
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 11243-02245-00-2018 i Regj. Themeltar

Nr. 00-2026-2990 ( 506  ) i Vendimit

V E N D I M

NË EMËR TË REPUBLIKËS
Kolegji Civil i Gjykatës së Lartë i përbërë nga gjyqtarët:

   Margarita BUHALI
- Kryesuese



   Enton DHIMITRI

- Anëtar

 


   Vojsava KOLA

- Anëtar

Sot, më datë 15.07.2026, mori në shqyrtim në dhomë këshillimi çështjen civile me nr. 11243-02245-00-2018 Regjistri Themeltar, datë regjistrimi 26.07.2018, që i përket: 

PADITËS:          


Urime Legisi 

I PADITUR:



Shoqëria “Shërbimi Përmbarimor FS” SHPK 

PERSON I TRETË:                         Shoqëria “Micro Credit Albania” SHA
OBJEKTI:
Kundërshtimin dhe anullimin e veprimeve përmbarimore të palës së paditur, konkretisht: 1- Lajmërim për ekzekutim vullnetar të detyrimit nr. 11939 prot., datë 26.05.2017; 2- Vendim për fillimin e ekzekutimit të detyrueshëm nr. 21591, datë 17.08.2017, drejtuar paditëses; 3- Urdhrit nr. 21592 prot., datë 17.08.2017, “Për vënie sekuestro konservative” drejtuar bankave të nivelit të dytë; 4- Urdhër për vënien e sekuestros ekzekutive në llogarinë e palës debitore Urime Legisi nr. 21603 Prot., datë 17.08.2017, drejtuar shoqërinë “DI & NE”, me adresë Tiranë, Rruga e Dibrës pranë Hotel Miniri; 5- Urdhër për vënien e sekuestros konservative nr. 21594 prot., datë 17.08.2017, drejtuar DPSHTRR Tiranë.


Pezullimin e veprimeve përmbarimore për një afat maksimal.  

BAZA LIGJORE: 
Nenet 31, 32, 517, 519, 529, 533, 610 e vijues të Kodit të Procedurës Civile; VKM nr. 399, datë 03.05.2017 “Për përcaktimin e pagës minimale në shkallë vendi”, si dhe neni 123 i Kodit të Punës. 

KOLEGJI CIVIL I GJYKATËS SË LARTË

pasi dëgjoi relatimin e gjyqtares Margarita BUHALI dhe e diskutoi në dhomë këshillimi çështjen në tërësi, 
VËREN

I. Rrethanat e çështjes

1. Nga aktet e administruara në fashikullin e gjykimit, si dhe nga faktet e pranuara nga gjykatat më të ulëta, rezulton se: Paditësja Urime Legisi  është banore e qytetit të Tiranës, Njësia Administrative nr. 7, e divorcuar dhe ka 4 fëmijë me të cilët jeton aktualisht, ç’ka është provuar me anë të certifikatave të gjendjes civile lëshuar nga njësia 7 të administruara në dosje dhe mbajnë datën 31.08.2017. Gjithashtu fakti se është e divorcuar provohet me vendim gjyqësor lëshuar nga Gjykata e Rrethit Gjyqësor Lezhë me vendimin nr. 1056, datë 24.12.2012, e cila ka vendosur zgjidhjen e martesës ndërmjet saj dhe Luigj Gjoka. 

2. Shoqëria e paditur “Shërbimi përmbarimor “FS” SHPK, bazuar në kërkesën e kreditorit, personit të tretë në këtë gjykim, shoqëria “Micro Credit Albania” SHA, ka kryer veprime përmbarimore në kuadër të ekzekutimit të detyrueshëm të titullit ekzekutiv-Kontratës së Kredisë Bankare të datës 02.10.2007, me objekt dhënien hua të një shume prej 500.000 (pesëqind mijë) lekë, lidhur “Raiffeisen Bank” SHA, në cilësinë e palës kreditore dhe huamarrësve Luigj Gjoka dhe Urime Gjoka (paditëses Urime Legisi), në cilësinë e palës debitore, para se ata të zgjidhnin martesën ndërmjet tyre.

3. Gjykata e Rrethit Gjyqësor Tiranë, me vendimin nr. 1740 Akti, datë 07.03.2017, ka vendosur lëshimin e urdhrit të ekzekutimit për kontratën e sipërcituar të kredisë. Në kuadër të këtij procesi ekzekutimi, pala e paditur ka ndërmarrë edhe veprimet përmbarimore objekt kundërshtimi në këtë gjykim: 1-Lajmërim për ekzekutim vullnetar të detyrimit nr. 11939 prot., datë 26.05.2017; 2-Vendim për fillimin e ekzekutimit të detyrueshëm nr. 21591, datë 17.08.2017, drejtuar paditëses; 3-Urdhrit nr. 21592 prot., datë 17.08.2017, “Për vënie sekuestro konservative” drejtuar bankave të nivelit të dytë; 4-Urdhër për vënien e sekuestros ekzekutive në llogarinë e palës debitore Urime Legisi nr. 21603 Prot., datë 17.08.2017, drejtuar shoqërisë “DI & NE”, me adresë Tiranë, Rruga e Dibrës, pranë hotel Miniri; 5-Urdhër për vënien e sekuestros konservative nr. 21594 prot., datë 17.08.2017 drejtuar DRSHTRR Tiranë.
4. Mbi bazën e këtyre veprimeve përmbarimore është vënë edhe sekuestro ekzekutive mbi pagën mujore të paditëses Urime Legisi, në masën 25.000 (njëzet e pesë mijë) lekë, pagë të cilën ajo si punëmarrëse e merrte pranë shoqërisë punëdhënëse DI & NE, nga ku është urdhëruar që çdo muaj të ndalohej nga kjo pagë, për llogari të ekzekutimit në fjalë, shuma prej 10.000 (dhjetë mijë) lekë në muaj.
5. Paditësja Urime Legisi i është drejtuar Gjykatës së Rrethit Gjyqësor Tiranë, me padinë objekt gjykimi, duke pretenduar se ky veprim përmbarimor vjen në kundërshtim me ligjin, pasi shuma e sekuestruar cenon minimumin jetik të paditëses, duke qenë se ajo është nënë dhe ka për rritje dhe edukim edhe 4 fëmijët e saj. Sipas paditëses, kjo masë sekuestro është përtej logjikës ligjore dhe financiare, duke marrë në konsideratë pagën e saj prej 25.000 lekë në muaj. Nga verifikimi i kryer nga gjykata e shkallës së parë ka rezultuar se paditësja Urime Legisi është i vetmi person që punon në familje, pasi fëmijët vazhdojnë studimet.

6. Pala e paditur ka kërkuar rrëzimin e padisë, duke prapësuar se veprimtaria e saj përmbarimore është në përputhje me ligjin, kjo, pasi sipas palës së paditur, edhe kamatat mbi detyrimin kryesor që buron nga titulli ekzekutiv janë përllogaritur sipas ligjit nr. 48/2014, “Për pagesat e vonuara në detyrimet kontraktore”. Edhe personi i tretë, shoqëria kreditore “Micro Credit Albania” SHA ka kërkuar rrëzimin e padisë, duke argumentuar se shlyerja e detyrimit vetëm me shumën që mbetet nga mosprekja e minimumit jetik prej 24.000 (njëzet e katër mijë) Lekë, përcaktuar nga VKM-ja me nr. 399/2017, jo vetëm është e papërfillshme, por edhe qesharake.

7. Në përfundim të gjykimit në shkallë të parë, Gjykata e Rrethit Gjyqësor Tiranë, me vendimin nr. 295, datë 22.01.2018 ka vendosur: 
“ 1. Pranimin e pjesshëm të kërkesëpadisë së paditëses Urime Legisi.

2. Kundërshtimin dhe anulimin e veprimeve përmbarimore të shoqërisë përmbarimore “fs“ shpk, për vënien e sekuestros ekzekutive mbi pagën e paditëses, Urime Legisi, me Urdhrin "Për vënien e sekuestros Ekzekutive mbi pagën e debitorit" Nr. 21603 Prot, datë 17.08.2017, drejtuar shoqërisë DI&NE, me adresë: Tiranë, Rr. ”Dibres”, pranë Hotel Miniri, duke mos prekur minimumin jetik prej 24.000 Lekësh, të vendosur me VKM, nr. 399, dt. 03.05.2017, ”Për përcaktimin e pagës minimale në shkallë vendi”.

3. Rrëzimin e kërkesëpadisë për pjesën tjetër të kërkimit, duke vazhduar procedurat përmbarimore për pjesën tjetër të kërkimit.

4. Shpenzimet gjyqësore lihen në ngarkim të palës së paditur.

5. Kundër këtij vendimi lejohet të bëhet ankim brenda 15 ditëve në Gjykatën e Apelit Tiranë, afat ky që fillon nga dita e nesërme e shpalljes të vendimit.”

8. Gjykata e Rrethit Gjyqësor Tiranë, në marrjen e këtij vendimi, ndër të tjera, ka arsyetuar se: “[...] Gjykata çmon se kjo kredi është dhënë pa plotësuar kriteret dhe është një e metë e sistemit bankar, pasi dhe gjatë hetimit gjyqësor i është kërkuar e gjithë praktika dhe dokumentacioni përfaqësueses së Bankës, se çfarë është bërë nga ky institucion deri në këto momente për kredinë e dhënë qoftë dhe me kredimarrësin Luigj Gjoka dhe nuk rezulton asnjë informacion përveç faktit se ai nuk gjendet. Paditësja është njoftuar nga Micro Credit Albania sh.p.k., në Dhjetor të vitit 2016 për kalimin e afateve dhe pagimin e kësteve të kredisë dhe në atë moment ajo ka paraqitur vendimin gjyqësor të zgjidhjes së martesës dhe pamundësinë e saj për të shlyer kredinë në kushtet në të cilat ndodhet.

8.1 Më pas është vazhduar me procedurat përmbarimore nga Shërbimi Përmbarimor “FS” sh.p.k, i cili ka filluar procedurat përmbarimore ku ndër veprimet e tjera ka lëshuar dhe Urdhrin Nr. 21603, datë 17.08.2017 “Për vënie sekuestro ekzekutive mbi pagën e paditëses’’, çka gjatë hetimit gjyqësor kundërshtohet më shumë se çdo pikë tjetër e objektit, pasi është prekur minimumi jetik i familjes, që do të thotë se paditësja dhe fëmijët e saj nuk jetojnë dot me të ardhurat që i mbeten dhe bazuar në VKM Nr. 399, datë 03.05.2017 “Për caktimin e pagës minimale në shkallë vendi” ajo kërkon kundërshtimin dhe anulimin e veprimeve përgatitore në lidhje me këtë pikë duke kërkuar që mbi këtë minimum jetik, le të mbahet vlera e mbetur për shlyerjen e kredisë.

8.2 Gjithashtu, Shërbimi Përmbarimor “FS” sh.p.k ka filluar procedurat përmbarimore ku ndër veprimet e tjera ka lëshuar dhe Urdhërin Nr. 21592 dhe Nr. 21594 datë 17.08.2017 “Për vënie sekuestro konservative’’, njoftim i cili i është komunikuar paditëses më datë 30.08.2017, sipas fletë-njoftimit të administruar në dosjen gjyqësore në ambientet e punës së saj, e cila aty ka marrë dijeni se i detyrohet Micro Credit Albania sh.p.k., si kredimarrëse në një vlerë prej 698.500 lekë plus shpenzime të tjera dhe kamatëvonesa sipas ligjit nr. 48/2014.

Në këto urdhra është përcaktuar shuma prej 10.000 lekë, e cila duhet të vihet në sekuestro ekzekutive dhe t'i mbahet për çdo muaj paditëses dhe i është dërguar konkretisht shoqërisë “DI & NE” me Nipt L12024011N me adresë pranë Rruga e Dibrës, Hotel Miniri Tiranë.

8.3 Paditësja nëpërmjet Avokatit të saj pretendoi se nuk është dakord për pagimin e kësaj vlere të përcaktuar nga pala e paditur, pasi jo vetëm preket minimumi jetik, siç u përmend më lart duke shkelur VKM-në nr. 399 të fundit, por edhe sipas Nenit 123 të Kodit të Punës, mbi dispozitën ligjore për pagën e paprekshme, deri në masën që është e nevojshme për të siguruar jetesën e punëmarrësit dhe të familjes së tij. Gjithashtu pika 2 e tij thotë: “paga e paprekshme vendoset rast pas rasti nga Gjykata. Në vendimin e saj Gjykata merr parasysh shpenzimet e nevojshme për ushqim, veshje, qira si dhe detyrime të tjera fiskale të detyrueshme të punëmarrësit dhe të familjes së tij.” Gjatë gjykimit megjithëse përgjegjësitë në këtë rast janë personale të debitorëve, por me kërkesë të palës së paditur, Gjykata ka bërë dhe verifikimin e të ardhurave të komplet familjes së paditëses dhe rezulton se fëmijët e saj janë në shkollë dhe aktualisht punon vetëm paditësja Urime Legisi, me ato të ardhura që janë përmendur më lart. Kjo rezulton dhe sipas shkresës kthim-përgjigje dt. 11.12.2017 nga Kompania “Bellister Coll” sh.p.k., se vajza e madhe e familjes Joana Luigj Gjoka ka punuar në këtë kompani vetëm për 6 muaj ndërsa të ardhura të tjera përveç rrogës së paditëses nuk ka.

8.4 Në seancën e datës 29.09.2017 pala paditëse ka hequr dorë nga kërkesa për pezullimin e veprimeve përgatitore dhe Gjykata bazuar në nenin 201/1 të  Kodit të Procedurës Civile ka vendosur pushimin e gjykimit për këtë pikë. Gjithashtu nga verifikimi pranë ZVRPP Tiranë, me anë të vërtetimit nr. 16753 prot., datë 12.09.2017 vërtetohet se nga verifikimi i bërë në sistem, konstatohet se në emër të paditëses Urime Legisi, e bija e Markut nuk figuron e regjistruar asnjë pronë.

8.5 Pala paditëse e mbështet kërkimin e saj gjithashtu në dispozitat ligjore të parashikuara nga Nenet 519 e 527 të Kodit të Procedurës Civile, ku përcaktohet se ekzekutimi i detyrueshëm, nuk mund të fillojë pa kaluar afatet e njoftimit për ekzekutim vullnetar të detyrimit dhe pa analizuar dhe situatën financiare të debitorit. Nuk ekziston rasti përjashtues për një veprim të tillë. Sipas palës paditëse në rastin konkret nuk janë zbatuar dispozitat ligjore nga pala e paditur, nisur që nga afati i njoftimit ku të gjitha aktet janë njoftuar në të njëjtën kohë ose datë. Sa sipër paditësja e çmon se nga pala e paditur me lëshimin e urdhrit për sekuestro ekzekutive mbi një vlerë prej 10.000 lekë të reja është prekur rëndë minimumi jetik i jetesës se familjes së saj që përbëhet nga 5 persona, janë me qira, në kushte të rënda ekonomike ku jetojnë vetëm nga të ardhurat e sipërcituara.

8.6 I padituri shoqëria Shërbimi Përmbarimor “FS” sh.p.k kërkon rrëzimin e padisë duke pretenduar se pala paditëse është debitore, ka dalë një urdhër ekzekutimi që përcakton detyrimin e debitorit plus kamatat, interesin bankar etj, mbi bazën e kërkesës së kreditorit Micro Credit Albania për vënien në ekzekutim të Urdhrit të Ekzekutimit Nr. 1740 akti datë 07.03.2017 të Gjykatës së Rrethit Tiranë ka filluar procedurat përmbarimore në bazë të nenit 515 e vijues të K. Pr. Civile me Lajmërim për Ekzekutimin Vullnetar (për të cilin debitori ka marrë dijeni) e më pas me veprimet e tjera objekt gjykimi.  Sipas të paditurit përllogaritjet janë kryer në bazë të nenit 11 të ligjit 48/2014 “Për pagesat e vonuara në detyrimet kontraktore’’ si dhe të tarifave të shërbimit përmbarimor të përcaktuar me Udhëzimin Nr. 1240/5 datë 15.09.2009 të Ministrisë së Financave. Në këto kushte kur të gjitha veprimet përmbarimore sipas tyre janë kryer duke respektuar dispozitat procedurale ligjore që i takojnë zyrës përmbarimore dhe për këtë fakt kërkoi rrëzimin e padisë, si të pambështetur në prova.

8.7 Përfaqësuesja e p/tretë Micro Credit Albania sh.p.k., gjithashtu kërkon rrëzimin e padisë, por gjatë hetimit gjyqësor ka qenë dakord për zgjidhjen e çështjes me anë të një marrëveshje në lidhje me pagimin e detyrimit kontraktual me këste më të pakta me palën paditëse, por nga ana tjetër nuk pranon që nga paditësja të paguhet vetëm vlera e mbetur nga mos prekja e pagës minimale prej 24.000 lekë që përcakton VKM Nr. 399/2017 pasi është një vlerë e vogël qesharake, duke i kërkuar në seancë palës paditëse që nga ana e tyre të përcaktohet një shumë fikse që të mund të paguajë ajo, si këst për shlyerjen e detyrimit bankar. Ndërsa në lidhje me kredimarrësin Luigj Gjoka pala e tretë vetëm komenton se nuk gjendet.

8.8 Gjykata pasi analizoi provat si dhe pretendimet e palëve çmon se padia është pjesërisht e mbështetur në prova e në ligj e për pasojë padia duhet pranuar pjesërisht vetëm për sa i përket anulimit të veprimeve përmbarimore në lidhje me urdhrin për vënien e sekuestros ekzekutive mbi pagën e paditëses, pasi përbën shkelje të të drejtave legjitime të saj dhe të familjes së saj për shkak të mos pasjes së mjeteve minimale për të jetuar nëse preket paga e saj në masën e caktuar nga përmbarimi dhe lejimin e procedurave në lidhje me pikat e tjera.

8.9 Më pas vërtetohet se është vazhduar me procedurat përmbarimore nga Shërbimi Përmbarimor “FS” sh.p.k., i cili ka filluar procedurat përmbarimore ku ndër veprimet e tjera ka lëshuar dhe Urdhër “Për vënie sekuestro konservative’’ për shumën përkatëse, urdhër tjetër “Për vënie sekuestro konservative”, siç janë cituar dhe në objektin e padisë. Të dy këto urdhra i janë komunikuar paditësit më datë 17.08.2017 sipas fletë-njoftimit të administruar në dosjen gjyqësore dhe nga hetimi gjyqësor rezulton se paditësja ka marrë njoftim zyrtar më datë 30.08.2017. Brenda afatit ligjor 5 ditor sipas nenit 610 të Kodit të Procedurës Civile paditësi ka paraqitur padinë në protokollin e gjykatës me datë 04.09.2017 ku ka ngritur pretendimet si më sipër.  Në këto kushte, gjykata çmon se kërkesëpadia për sa më lart, është e mbështetur në prova dhe në ligj dhe si e tillë duhet pranuar pjesërisht.

9. Kundër vendimit nr. 295, datë 22.01.2018 të Gjykatës së Rrethit Gjyqësor Tiranë, kanë paraqitur ankim pala paditëse Urime Legisi, pala e paditur shoqëria Përmbarimore Private “FS” sh.p.k., dhe personi i tretë, shoqëria “Micro Credit Albania” SHA. 

10. Në ankimin e paraqitur prej saj, pala paditëse Urime Legisi, e cila ka kërkuar ndryshimin e vendimit për pjesën e rrëzuar të padisë duke vendosur detyrimin e palës së paditur shoqëria e shërbimit përmbarimor “FS” SHPK që kamata mbi detyrimin të llogaritet sipas interesave të Bankës së Shqipërisë, ka parashtruar shkaqet e mëposhtme: 

· Mbi bazën e fakteve, provave dhe të dispozitave ligjore të parashtruara më sipër, pala paditëse konkludon se veprimet e kryera nga pala e paditur si përmbarues gjyqësor vijnë në kundërshtim flagrant me ligjin për sa i përket bazës ligjore të llogaritjes së interesave mbi detyrimin.

· Në të gjitha aktet për ekzekutimin e detyrueshëm objekt gjykimi, pala e paditur ka vendosur edhe shlyerjen e kamatës 2% plus 8% sipas ligjit nr. 48/2014 “Për pagesat e vonuara në detyrimet kontraktore e tregtare”= 10% për çdo vit të shlyerjes me vonesë të detyrimit.

· Neni 1 Qëllimi i ligjit “Qëllimi i këtij ligji është përcaktimi i rregullave për afatet dhe mënyrën e llogaritjes së kamatave ligjore për pagesat e vonuara, në rastet e furnizimit me mallra apo shërbime nga ana e ndërmarrjeve tregtare kundrejt ndërmarrjeve të tjera tregtare dhe autoriteteve publike, në mënyrë që të sigurohet funksionimi i duhur i tregut të brendshëm, duke nxitur aftësinë konkurruese të ndërmarrjeve tregtare dhe, në veçanti, të ndërmarrjeve të vogla e të mesme.” Neni 2/b Fusha e zbatimit të ligjit “Ky ligj zbatohet për të gjitha pagesat e kryera si kundërpagesë për veprimet juridike tregtare. Nuk i nënshtrohen rregullimeve të këtij ligji detyrimet apo pagesat... b) që rrjedhin nga kontratat me konsumatorët;”

· Për sa më sipër, kamata ligjore për detyrimin e palës paditëse nuk mund të llogaritet sipas parashikimeve të ligjit të mësipërm, pasi ligji nuk parashikon si subjekt të tij individët, e përjashton rregullimin e detyrimeve që burojnë nga kontratat konsumatore siç është kontrata në fjalë dhe nëpërmjet kontratës nuk janë kryer furnizime në mallra apo shërbime. Kamatat ligjore mbi detyrimin duhet të llogariten sipas normave të caktuara nga Banka e Republikës së Shqipërisë.
11. Në ankimin e paraqitur prej saj shoqëria Përmbarimore Private “FS” sh.p.k., e cila ka kërkuar ndryshimin e vendimit dhe rrëzimin e padisë dhe ngarkimin e paditëses me shpenzimet gjyqësore dhe avokatore, ka parashtruar shkaqet e mëposhtme: 

· Së pari, në vendimmarrjen e Gjykatës konstatohet mosargumenti i saj lidhur me bindjen e brendshme të anulimit të veprimeve përmbarimore sipas dispozitivit të shpallur nga ajo vetë pasi, nuk u provua paligjshmëria e titullit ekzekutiv, pasi detyrimi pranohet dhe njihet nga pala paditëse ashtu sikundër rezulton edhe e provuar nga provat e dorëzuara në fashikullin gjyqësor ku pala paditëse ka shfaqur vullnet në përfitimin e kredisë e rrjedhimisht mban përgjegjësi deri më sot në moslikuidimin e saj. 

· Konfondimi që sjellë vendimmarrja e Gjykatës është i panevojshëm dhe mbi të gjitha i pabazuar në ligj pasi sipas këtij arsyetimi pala paditëse/debitore mund të mos marrë kurrë/asnjëherë në asnjë punë më shumë se sa minimumi jetik i prezumuar në padi dhe i pranuar nga Gjykata. Çfarë do ndodhë me detyrimin? Përmbaruesi çfarë duhet të bëjë në këtë rast? Pasi deri më tani rezulton e ezauruar gjithë praktika e verifikimit të të ardhurave/pasurive të debitorit dhe mjeti i vetëm për likuidimin e detyrimit rezultoi të ishte paga e paditëses të cilën nuk e kishte cenuar në tërësinë e saj, por kishte vijuar me sekuestron vetëm për një pjesë të shumës.

· Vlen të theksohet se Shërbimi Përmbarimor FS sh.p.k ka filluar ekzekutimin për titullin ekzekutiv të sipërpërmendur për të gjitha palët debitore të dosjes përmbarimore përfshirë këtu dhe palën paditëse e cila me vullnetin e saj të lirë garanton kredimarrësin solidarisht në përmbushjen e detyrimit total kundrejt kredidhënësit/ish kreditorit Raiffeisen sh.a për Kontratën e Kredisë të përfituar me datë 02.10.2007. Është mirëpërcaktuar në kontratën e kredisë përgjegjësia e palës nënshkruese në këtë titull/paditëses Urime Legisi, e cila ka nënshkruar me vullnet të lirë në çdo faqe të saj duke shfaqur pajtueshmërinë me kushtet e kësaj kontrate. Kredia ka qenë me afat maturimi 84 mujor, e cila nuk është respektuar në plan pagesat e parashikuara në të. Për më tepër në seksionin 4 e vijues të kontratës, parashikohet përgjegjësia solidare e debitores/paditëse deri në likuidimin tërësor të detyrimit, dhe nga sa u hetua/parashtrua në procesin civil nuk rezulton të jetë plotësuar asnjë nga këto kritere, pra “detyrimi nuk është shuar”, duke evidentuar se për aq kohë sa detyrimi është i vlefshëm është edhe i kërkueshëm si nga kredimarrësi ashtu edhe nga debitori solidar, bashkërisht ose veç e veç, përcaktim i cili e detyron paditësen për likuidimin e detyrimit dhe jo zvarritjen e tij me pretendime të pabaza e mbi të gjitha në kundërshtim me ligjin.

· Shërbimi Përmbarimor FS sh.p.k ka kryer të gjitha procedurat përmbarimore në zbatim të ligjit, lidhur me ndërmarrjen e akteve procedurale sipas radhës së tyre gjithashtu dhe duke i vënë palët në dijeni për çdo akt përmbarimor me qëllim respektimin e të drejtave të tyre për t’u njoftuar. Sa më sipër, vlen të përmendim faktin se në asnjë paragraf në kërkesë padi nuk faktohet jashtëligjshmëria e veprimeve përmbarimore të ndërmarra nga Shërbimi Përmbarimor FS sh.p.k. Sipas parashtrimeve në kërkesë padi dhe në saj të pohimeve verbale në seancë përgatitore pala paditëse, nuk arriti të provojë me fakte dhe prova pretendimet e saj lidhur me kundërshtimin e veprimit “Urdhër vënie sekuestro page”, se cila është shkelja ligjore e konstatuar nga paditësi dhe e kryer nga përmbaruesi.

· Së dyti, shkresa nr. 21603, datë 17.08.2017 Urdhër Sekuestro Page është dërguar pranë punëdhënësit më datë 17.08.2017 dhe rezulton marrë dijeni brenda po këtij muaji nga pala paditëse që provon edhe njëherë humbjen e afatit të palës për kundërshtim. Fakti i kundërshtimit të Urdhrit për Sekuestro Page nisur nga pala e paditur, nuk e bën të ketë të drejtë debitoren e cila gjatë gjithë hetimit gjyqësor ka paraqitur kërkesa dhe arsyetime të reja me synimin e vetëm për shkarkimin nga përgjegjësia e detyrimit. Në Urdhrin Sekuestro Page është mirëpërcaktuar se minimumi jetik është i paprekshëm/i pacenueshëm nga ana e përmbaruesit duke theksuar në vazhdimësi korrektësinë ligjore të ndërmarrë nga ana e tij, pretendimet e paditëses për kundërshtim jo vetëm që janë absurde por edhe të pambështetura në ligj. Për më tepër, kërkimi i mësipërm vjen në tejkalim të afatit 5-ditor të parashikuar në nenin 610 Kodit të Procedurës Civile, pra ky kërkim vjen gati 1 vit më vonë, i cili jo vetëm që nuk gjen vend në ligj por as nuk gjen mbështetje kohore në ligj.

· Në rastet kur debitori rezulton i paguar me pagën minimale sipas VKM 399 datë 03.05.2017 e cila nuk mund të marrë kurrsesi rëndësinë dhe direktivat e një dispozite ligjore të përcaktuar nga ligjvënësi pasi si ‘de facto’ ashtu dhe ‘de jure’ nuk është e tillë, veprimtaria e përmbaruesit gjyqësor gjen mbështetje për vijimin e ekzekutimit në nenin 25 të ligjit nr. 10031, datë 11.12.2008 “Për Shërbimin Përmbarimor Gjyqësor Privat”, kërkon të orientojë të gjithë përmbaruesit gjyqësorë privatë, të cilët gjatë kryerjes së veprimeve ekzekutive mbi të ardhurat e pagës së subjektit-debitor, do të duhet të respektojnë “minimumin jetik” në vlerën e pagës minimale sipas Vendimit Nr. 573, datë 3.7.2013 të Këshillit të Ministrave “Për Përcaktimin e Pagës Minimale në Shkallë Vendi”. Debitorja paditëse, e njeh detyrimin, e pranon atë dhe me koshiencë kërkon të mos ekzekutohet pasi sipas saj figuron e shpërblyer në anë monetare nga ana e punëdhënësit me pagë minimale. 

· Së treti,  në nenin 529 të Kodit të Procedurës Civile janë parashikuar në mënyrë të qartë sendet dhe të mirat materiale, për të cilat minimalisht ka nevojë për to një person-debitor dhe familja e tij, mbi të cilat nuk mund të vihet sekuestroja. 

· Duke vlerësuar të gjithë përmbajtjen e kësaj dispozite, e cila në mënyrë të qartë parashikon kushtet minimale për jetesë, atëherë për analogji mund të vlerësojmë se “minimumi jetik” në vlerë monetare mund të jetë ajo e cila mbulon dhe i siguron debitorit apo familjes së tij, të mirat e paprekshme sipas nenit 529 të Kodit të Procedurës Civile.

· Por, në këtë direktivë përcaktohen edhe rastet përjashtimore për rastet kur ndaj debitorit nuk arrihet të kryhet asnjë sekuestrim tjetër pasurie, përveç atij të pagës, atëherë për këto raste qëndron me vend dhe do të duhet të aplikohet një masë sekuestrimi sa 30% e saj (pagës) për nevoja të ekzekutimit. Pra në rastin konkret pala debitore nuk disponon sende të luajtshme apo të paluajtshme mbi të cilat të vijohet procedura përmbarimore për të realizuar përmbushjen e detyrimit ndaj paditësit edhe është vendosur sekuestro mbi pagën. 

· Në dispozitivin e vendimit gjykata ka argumentuar se palës debitore i është cenuar minimumi jetik siç e parashikon neni 533 i K.Pr.C, duke anuluar kështu të gjitha veprimet përmbarimore. Ndërkohë që nga momenti i ngritjes së padisë dhe deri aktualisht pala kreditore nuk ka arkëtuar asnjë lekë në lidhje me këtë detyrim dhe i ka mbuluar vetë shpenzimet. Në përkrahjen që gjykata i bën debitores paditëse, arrijmë në konkluzionin se i jep të drejtë të mos vijojë më likuidimin e detyrimit ose ta shlyejë në momentin që do zgjedhë paditësja pra kur të ketë dëshirë ose një moment që mund t’i ketë lekët e 'tepërta' pra në masë të konsiderueshme edhe pse në asnjë moment gjatë shtjellimit gjyqësor nuk u mohua detyrimi. 
· Gjykata nuk e zgjidhi konfliktin civil duke mbrojtur interesat e të gjitha palëve ndërgjyqëse por zgjodhi të favorizojë paditësen duke u solidarizuar me të dhe situatën e vështirë të paraqitur prej saj. Qëndrim i cili nuk vjen në respektim e zbatim të ligjit siç edhe duhet të jetë realisht por gjen mbështetje ana emocionale/humane e Gjykatës.

· Në këto kushte, sipas pretendimeve të paditëses detyrimi që ai ka tek Micro Credit Albania sh.a i bie të mos shlyhet asnjëherë dhe vendimi i dhënë nga gjyqtarja e përforcon edhe më tepër idenë e mosshlyerjes së detyrimeve të marra ose lënia në dëshirë të debitorit se kur duhet ta shlyejë atë. 

· Së katërti, Gjykata në vendimin përfundimtar duhet t’i ngarkojë palës që ka investuar gjykatën me pagimin e shpenzimeve gjyqësore sipas nenit 102, 106, 107 të Kodit të Procedurës Civile si dhe ligjit “Për Profesionin e Avokatit në Republikën e Shqipërisë” (i ndryshuar) dhe “Kodit Etik të Avokatëve” duke përfshirë edhe shpërblimin për një avokat. Kur padia është pranuar pjesërisht, shpenzimet paguhen në masën e pjesës së pranuar ose të refuzuar të saj. I padituri ka të drejtë të kërkojë pagimin e shpenzimeve të bëra edhe kur është vendosur pushimi i gjykimit. Kësaj shume i shtohen edhe shpenzimet për njoftimin e vendimit. Në rastin konkret padia e paditëses është pranuar pjesërisht, ndërsa fatura avokatore e Shërbimit Përmbarimor FS sh.p.k nuk është njohur dhe aq më pak ngarkuar palës iniciuese të procesit gjyqësor.

12. Në ankimin e paraqitur prej saj shoqëria “Micro Credit Albania” SHA, e cila ka kërkuar ndryshimin e vendimit dhe rrëzimin e padisë, ka parashtruar shkaqet e mëposhtme: 
· Së pari, nga ana e Gjykatës janë shkelur parime thelbësore procedurale pasi nga një vështrim i kërkesëpadisë, por edhe i parashtrimeve të palës paditëse vërehen disa probleme sa i përket procedurës së padisë, sa i përket formatit të saj, i cili në respektim të Kodit të Procedurës Civile i ndryshuar me ligjin nr 114/2016 në nenin 10 (i cili ka ndryshuar nenin 610 të K.Pr.C.), ku është e parashikuar “Kundër veprimeve të përmbaruesit gjyqësor, të kryera në kundërshtim me procedurat e parashikuara nga ky Kod dhe kundër refuzimit të përmbaruesit gjyqësor për të kryer një veprim që ia ngarkon ligji, palët mund të bëjnë ankim në gjykatën që ekzekuton vendimin, brenda 5 ditëve nga dita e kryerjes së veprimit ose refuzimit, kur palët kanë qenë të pranishme në kryerjen e veprimit ose kanë qenë thirrur, dhe, në raste të tjera, nga dita që u është njoftuar ose kanë marrë dijeni për veprimin ose refuzimin”, ndërkohë që padia e paraqitur pranë Gjykatës nuk është në përputhje me këtë dispozitë, madje as në fazën paraprake nga ana e Gjykatës nuk u cilësua padia si me të meta dhe t’i lihej kohë palës paditëse për rregullimin e tyre në respektim të nenit 154 të Kodit të Procedurës Civile. 
· Në vijim të defekteve të paraqitjes së padisë para Gjykatës, vlen të përmendim se veprimet përmbarimore nuk kundërshtohen të gjitha bashkë, por secila më vete, duke pasur parasysh afatin e secilës, dhe bazën ligjore të ndryshme për çdo veprim përmbarimor në referim të nenit 610 të Kodit të Procedurës Civile.

· Së dyti, në padi pala paditëse referon afatin 5 apo 10 ditësh të Lajmërimit për Ekzekutim Vullnetar para se të kalojë në Vendim për Fillimin e Ekzekutimit të Detyrueshëm, kur vetë nga ana e tyre janë shkruar edhe me nr. Prot., edhe me datë të gjitha veprimet që kundërshtohen duke shprehur se Lajmërimi për Ekzekutim Vullnetar të Detyrimit mban datën 26.05.2017 dhe Vendimin për fillimin e ekzekutimit të detyrueshëm mban datën 17.08.2017, çka do të thotë se jo vetëm është respektuar afati 5 apo 10 ditë por është lënë një afat prej disa muajsh për ekzekutim vullnetar të detyrimit. Gjatë të gjithë procesit gjyqësor pala e paditur po ashtu edhe Gjykata është iniciuar për hetimin e të ardhurave të palës paditëse, e cila pretendon se paguhet në masën 25,000 lekë, ndërsa në padi është e shkruar se pala paditëse merr ndihma të vazhdueshme nga familjarët e saj, sikur këto ndihma të kishin kaluar për përmbushjen e detyrimit në mënyrë vullnetare nga Znj. Legisi atëherë nuk do të lindte nevoja e sekuestros së pagës nga ana e palës së paditur.

· Së treti, në vijim të parregullsisë dhe shkeljeve procedurale nga ana e Gjykatës vlen të përmendim afatin 20 ditor brenda të cilit Gjykata duhet të shprehet në lidhje me kundërshtimin e veprimeve përmbarimore kjo në referim po të nenit 610 të Kodit të Procedurës Civile i ndryshuar, i cili parashikon “Ankimi shqyrtohet brenda 20 ditëve nga gjykata e vendit të ekzekutimit, e cila kur e sheh të nevojshme mund të thërrasë palët dhe përmbaruesin gjyqësor”, ku pas çdo seance i është bërë me dije nga ana e personit të tretë për tejkalim të këtij afati, kërkesë padia është paraqitur në Gjykatë në datën 04.09.2017 dhe procesi gjyqësor ka përfunduar në datën 22.01.2018.

· Së katërti, pala paditëse gjatë të gjithë procesit gjyqësor ka pranuar këtë detyrim, madje nga ana e personit të tretë në rolin e kreditorit i është kërkuar të zgjidhet me marrëveshje dhe jashtë gjyqësisht këtë problem, madje janë shtyrë disa seanca gjyqësore për këtë, për të treguar vullnetin e mirë me ata që i pranojnë detyrimet, por pala paditëse njësoj siç ka shprehur edhe gjatë gjykimit i qëndron faktit se duhet të paguajë vetëm 1000 lekë, si garanci për përmbushjen e këtij detyrimi, duke qëndruar dhe këmbëngulur tek minimumi jetik i cenuar nga pala e paditur dhe personi i tretë, duke përmendur si bazë ligjore ligjin nr 48/2014 “Për pagesat e vonuara në detyrimet kontraktore dhe tregtare”, si ligj i cili nuk ka lidhje me një kundërshtim përmbarimor të caktuar.

· Për sa më sipër duke pasur parasysh faktin se nga personi i tretë gjithmonë ka qenë vullneti i mirë për zgjidhje jashtëgjyqësisht të kësaj çështje, duke pasur parasysh faktin se pala kërkon që për këtë detyrim të mbahet vetëm 1000 lekë, duke shfaqur kështu indiferentizëm në përmbushjen e detyrimit, personi i tretë kërkon: “Ndryshimin e vendimit nr. 12560 Akti të datës 23.01.2018 të Gjykatës së Rrethit Gjyqësor Tiranë, me Gjyqtare Dhurata Balla dhe rrëzimin e padisë si të pabazuar në prova dhe në ligj. Ngarkimin e palës paditëse me shpenzimet gjyqësore”.
13. Mbi ankimet si më sipër, Gjykata e Apelit Tiranë, me vendimin nr. 466, datë 28.03.2018, ka vendosur: “Lënien në fuqi të vendimit nr. 295, datë 22.01.2018 të Gjykatës së Rrethit Gjyqësor Tiranë, me këtë ndryshim:

Pranimin e padisë lidhur me kërkimin për anulimin e veprimit përmbarimor që i përllogarit kamatat e detyrimit të përmbajtur në titullin ekzekutiv sipas ligjit nr. 48/2014.

Kundër këtij vendimi lejohet rekurs në Gjykatën e Lartë, brenda 30 ditëve nga e nesërmja e shpalljes.”
14. Gjykata e Apelit Tiranë, në vendimin e sipërcituar, ndër të tjera, ka arsyetuar se: “[...] Gjykata e Apelit Tiranë vlerëson se vendimi i gjykatës së shkallës së parë është përgjithësisht i bazuar në prova e në ligj dhe, si i tillë, duhet të lihet në fuqi, në kuptim të nenit 466/ “a” të Kodit të Procedurës Civile, me ndryshimin e vetëm sa i takon kërkimit për anullimin e veprimit përmbarimor që i përllogariti kamatat e detyrimit të përmbajtur në titullin ekzekutiv sipas ligjit nr. 48/2014, për të cilin duhet të vendoset gjithashtu pranimi i padisë edhe për këtë pjesë. Gjykata e shkallës së parë, nëpërmjet vendimit objekt apelimi, rezulton se ka kryer një hetim të plotë gjyqësor. Qëndrimi i gjykatës së shkallës së parë, sa i takon pranimit të padisë për shkak të moscenimit të minimumit jetik të paditëses debitore gjen mbështetje edhe në nenin 533 të Kodit të Procedurës Civile, sipas të cilit përmbaruesi gjyqësor sekuestron pagën e debitorit, por pa cenuar minimumin jetik të përcaktuar sipas akteve ligjore dhe nënligjore në fuqi.

14.1 Megjithatë, ashtu sikurse me të drejtë ka pretenduar në ankim edhe paditësja, gjykata e shkallës së parë duhet të kishte vendosur pranimin e kërkesëpadisë edhe për pjesën e kërkimit, që lidhet me anulimin e veprimeve përmbarimore, sa i takon përllogaritjes së kamatave mbi titullin ekzekutiv sipas ligjit nr.48/2014, kjo pasi ligji i sipërcituar nuk është i zbatueshëm për këto marrëdhënie. Referuar nenit 1 të ligjit nr.48/2014, konsiderohen si tituj ekzekutivë vetëm faturat tatimore të pakundërshtuara për furnizimin e mallrave dhe shërbimeve ndërmjet ndërmarrjeve tregtare, pra, personave juridikë dhe jo personave fizikë. Ky është edhe qëndrimi i Gjykatës Kushtetuese në vendimin e saj për moskalimin e çështjes në seancë, me nr.85, datë 29.05.2015, ku thuhet: “20. Në rastin konkret ligjbërësi ka specifikuar subjektet konkrete, shoqëritë tregtare, të cilat nëpërmjet kryerjes së veprimeve juridike hyjnë në marrëdhënie me subjekte të tjera tregtare, për rrjedhojë veprimi juridik i lidhur mes tyre përbën titull ekzekutiv. Ligji në këtë rast ka përjashtuar dhe tregtarin si person fizik, subjekt i marrëdhënieve juridike tregtare....”.
14.2 Bazuar në sa më lart, edhe sa i takon kamatave sipas këtij ligji, formula e parashikuar në të nuk mund të përdoret për përllogaritjen e dëmit të shkaktuar nga vonesa, në formën e kamatave, jashtë detyrimeve kontraktore ndërmjet shoqërive tregtare, si persona juridikë, pas hyrjes në fuqi të ligjit në fjalë.

15. Kundër vendimit nr. 466, datë 28.03.2018 të Gjykatës së Apelit Tiranë, ka paraqitur rekurs pala e paditur Shoqëria Përmbarimore Private “FS” sh.p.k.
16. Në rekursin e paraqitur, pala e paditur Shoqëria Përmbarimore Private “FS” sh.p.k., e cila ka kërkuar ndryshimin e vendimit nr. 466, datë 28.03.2018 të Gjykatës së Apelit Tiranë dhe të vendimit nr. 295, datë 22.01.2018 të Gjykatës së Rrethit Gjyqësor Tiranë, rrëzimin e padisë si të pambështetur në prova dhe në ligj, si dhe ngarkimin e palës paditëse Urime Legisi me shpenzimet gjyqësore, ka parashtruar këto shkaqe:
· Së pari, pala e paditur shfaq mosdakordësinë me arsyetimin e bërë në dispozitivat e Gjykatës së Rrethit Tiranë dhe Gjykatës së Apelit Tiranë në kushtet kur, referenca ligjore e pretenduar prej tyre është e papërcaktuar në dispozitë konkrete nga ligjvënësi. Siç edhe është evidentuar në shqyrtimin e themelit të çështjes civile, rezulton se pala paditëse/debitore rezulton të ketë qenë palë kredimarrëse/nënshkruese në Kontratën e Kredisë Bankare datë 02.10.2007 me afat maturimi 84-mujor, që do të thotë se detyrimi duhet të ishte shlyer sipas kushteve të rëna dakord në kontratë brenda vitit 2014, fakt, që nuk ka ndodhur pasi palët kanë rezultuar jo korrektë për sa ka rënë dakord, duke i shkelur kushtet e kontratës së kredisë e për pasojë duke detyruar kreditorin aktual Micro Credit Albania sh.a (përvetësuar titulli ekzekutiv nëpërmjet kontratës së cedimit lidhur me Raiffeisen Bank sh.a) t’i drejtohej Gjykatës së Rrethit Gjyqësor Tiranë për lëshimin e Urdhrit të Ekzekutimit me qëllim vjeljen e detyrimit të paezauruar nga palët debitore. 

· Në formë dhe në përmbajtje shkresa objekt gjykimi është në përputhje me dispozitat procedurale, të cilat mirëpërcaktojnë bazën ligjore dhe objektin e tyre. Niveli i minimumit jetik në vend njihet si shuma e parave që duhet të zotërojë çdo person për të përballuar nevojat bazë të mbijetesës së tij si qenie njerëzore.

· Gjendemi përballë një vendimmarrje të formës së prerë tashmë e cila është arsyetuar dhe dhënë duke vlerësuar pagën minimale në rang vendi e cila është në masën 24,000 lekë por jo minimumin jetik pasi realisht nuk kemi vlerë të përcaktuar në shifër mbi këtë kërkim kaq shumë të hasur në Gjykatë dhe të padiferencuar nga ana e këtij institucioni. 

· Në nenin 420 të Kodit Civil thuhet se: “Detyrimet lindin nga kontrata dhe nga ligji”.
· Paditësja/kredimarrësit nuk e ka shlyer detyrimin dhe kanë përgjegjësi të plotë ndaj kredimarrësit / kreditorit aktual sot në përmbushjen e detyrimit pasi kontrata është nënshkruar me pëlqimin dhe me vullnetin e lirë të palëve nënshkruese. Detyrimi ndaj Micro Credit Albania sh.a nuk është përmbushur prandaj pala paditëse është duke vepruar me keqbesim ndaj kreditorit i cili nuk ka realizuar të drejtat për të përfituar lekët e dhëna nëpërmjet kontratës. Pala paditëse me padinë e ngritur kërkon të shmanget nga pagimi i detyrimit si kredimarrës në përmbushjen e detyrimit. Pala kreditore Micro Credit Albania sh.a është e dëmtuar në këtë marrëdhënie kontraktore dhe palët debitore kanë vepruar në kundërshtim me përmbushjen e detyrimit sipas kontratës. 

· Së dyti: Në vendimmarrjen e Gjykatave konstatohet mosargumentimi i tyre lidhur me bindjen e brendshme të anullimit të veprimeve përmbarimore sipas dispozitivit të shpallur nga ajo vetë pasi, nuk u provua paligjshmëria e titullit ekzekutiv, pasi detyrimi pranohet dhe njihet nga pala paditëse ashtu sikundër rezulton edhe e provuar nga provat e dorëzuara në fashikullin gjyqësor ku pala paditëse ka shfaqur vullnet në përfitimin e kredisë e rrjedhimisht mban përgjegjësi deri më sot në moslikuidimin e saj. Konfondimi, që sjell vendimmarrja e Gjykatës është e panevojshme dhe mbi të gjitha e pabazuar në ligj. Deri më tani rezulton e ezauruar e gjithë praktika e verifikimit të të ardhurave/pasurive të debitoreve dhe mjeti i vetëm për likuidimin e detyrimit rezultoi të ishte paga e paditëses të cilën pala e paditur nuk e ka cenuar në tërësinë e saj, por është vijuar me sekuestro vetëm për një pjesë të shumës në zbatim të dispozitave përkatëse të Kodit të Procedurës Civile. 

· Përpos sa u parashtrua më sipër, pala e paditur ndihet e penalizuar nga Gjykata e Rrethit Tiranë dhe ajo e Apelit Tiranë për sa i përket edhe faturimit të shpenzimeve gjyqësore, ku gjykata arsyeton se përgjegjësia e likuidimit të tyre bie mbi përmbaruesin gjyqësor palë e paditur në proces. Gjykatat kanë gabuar në vendimmarrjen e tyre pasi ka marrë në shqyrtim kërkesë të paevidentuar (shqyrtuar më parë). Çmojmë se është arsyetim i gabuar ky pasi përmbaruesi Gjyqësor nuk ka dhënë shkak paditëses për ngritjen e padisë pasi ka vijuar me ekzekutimin e titullit ekzekutiv konform përcaktimeve ligjore mbi të cilat operon ushtrimi e funksionit të tij. Nuk ka ardhur në shkelje të ligjit, përkundrazi ka ndërmarrë çdo hap përmbarimor duke respektuar jo vetëm afatin e veprimeve ndërmjet tyre por duke i njoftuar palët për çdo vendimmarrje sipas praktikës përmbarimore të dorëzuar dhe administruar në fashikullin gjyqësor objekt rekursi. 

· Së treti, aktualisht në vendin tonë, mungojnë të dhëna zyrtare lidhur me treguesin e minimumit jetik. Në këtë mënyrë, Shqipëria është i vetmi vend ndërmjet ish-socialiste të Evropës Lindore, pa një tregues zyrtar të minimumit jetik të përcaktuar, që do të thotë se në vendin tonë mungon aktualisht niveli bazë i matjes së varfërisë. Nga Organizata Ndërkombëtare e Punës (ILO), Banka Botërore, FMN, Sindikatat, Avokati i Popullit, dhe nga Kuvendi i Shqipërisë herë pas here janë adresuar sugjerime për qeverinë për përcaktimin e treguesit zyrtar të minimumit jetik. Legjislacioni shqiptar nuk ofron një përkufizim të minimumit jetik në dispozitat e tij dhe për këtë arsye definicioni të cilit i referohemi është ai i ILO-s. Sipas tij, minimumi jetik është shuma monetare e një sërë produktesh ushqimore të përshtatshme për të siguruar funksionimin normal të trupit të njeriut dhe ruajtjen e shëndetit, plus një numër minimal artikujsh jo-ushqimorë dhe një numër minimal shërbimesh të nevojshme për të përmbushur nevojat bazë sociale dhe kulturore. Mesatarja e konsumit ditor në rang global rezulton të jetë llogaritur në masën 1.9 dollar për të përballuar nevojat ditore të ushqimit, në vendin tonë siç edhe kemi theksuar nuk ekziston një masë konkrete monetare e cila të perifrazojë minimumin jetik të përcaktuar e për pasojë është relative në interpretim. 

· Në rastet kur debitori rezulton i paguar në pagën minimale sipas VKM Nr.399 datë 03.05.2017 e cila nuk mund të marrë kurrsesi rëndësinë dhe direktivat e një dispozite ligjore të përcaktuar nga ligjvënësi pasi ‘de facto’ dhe ‘de jure’ nuk është e tillë, veprimtaria e përmbaruesit gjyqësor gjen mbështetje për vijimin e ekzekutimit në nenin 25 të ligjit nr. 10031, datë 11.12.2008 “Për Shërbimin Përmbarimor Gjyqësor Privat”.

· Gjykatat janë në keqzbatim dhe mosinterpretim të dispozitave të mëposhtme të përcaktuara nga ligjvënësim konkretisht neni 587 i Kodit të Procedurës Civile.

· Kërkimet e ngritura në padi nuk sqaruan lidhjen shkak/pasojë të veprimtarisë së përmbaruesit duke e lënë të errët dispozitivin e gjykatës së Apelit Tiranë e cila bindshëm e ngarkon palën e paditur me përgjegjësi për mosveprimtari korrekte e procedurale nga ana e saj. 

· Paditësi në ankimin e depozituar prej tij, vjen me një kërkim të ri, duke kërkuar përjashtimin e debitores nga përllogaritja e kamatës ligjore sipas sipas 48/2014, kërkim i cili nuk është pretenduar në asnjë moment gjatë shqyrtimit të themelit të çështjes në Gjykatën e Rrethit Tiranë, por shfaqet si pretendim i ri në ankim dhe Gjykata e Apelit Tiranë pa e hetuar këtë moment juridik e ligjor vendos ta marrë në konsideratë dhe me keq akoma duke e pranuar atë. Ky qëndrim vjen në kundërshtim dhe me urdhërimin që bën kjo Gjykatë në përjashtimin nga kamata ligjore të paditëses Urime Legisi pasi përmbaruesi Gjyqësor nuk vjen në përllogaritje të këtyre kamatave, por është tagër e kreditorit kjo e cila i’a drejton pretendimin gjykatës kompetente dhe në zbatim të vendimmarrjes së saj, vijon përmbaruesi gjyqësor me procedurën e ekzekutimit. 

· Pra, Gjykata e Apelit Tiranë është në kundërshtim me nenin 465 të Kodit të Procedurës Civile. Keqbesim i paditëses/debitore në procesin e iniciuar në Gjykatën e Rrethit Tiranë është dhe fakti që nuk u depozitua një pasqyrë e saktë e të ardhurave të familjes së saj, pasi rezultoi e provuar që dy prej vajzave të paditëses, në moshë madhore kanë qenë në marrëdhënie pune me pagë mesatare (jo minimale) të cilat kontribuojnë në mirëmbajtjen e familjes, duke i krijuar kështu nënës së tyre mundësinë e likuidimit të detyrimit e cila me koshiencë dhe dashje mundohet të fsheh të ardhurat duke devijuar kështu nga përgjegjësia e marrë përsipër me vullnetin e saj të lirë para 11-vitesh. Paga minimale nuk korrespondon me minimumin jetik. Për minimumin jetik nuk ka një VKM, që e përcakton, por ka një studim të Avokatit të Popullit. 

· Evidentojmë se minimumi jetik për shkak edhe të vakumit ligjor (siç kemi përmendur dhe më sipër), bazuar në opinionin studimor të mbështetur nga ana e institucionit të Avokatit të Popullit mbi Llogaritjen e Minimumit Jetik në Shqipëri, orientohemi për masën e pacenueshme prej 16 000 lekë në muaj. Në bazë të një llogaritje të thjeshtë matematikore bazuar dhe në pagën mujore të palës paditëse/debitore e cila sipas pohimit të vetë rezulton të jetë në masën 28.200 lekë, Gjykata duhet të kishte dalë me një vendim orientimi për ekzekutim të detyrimit të paktën në masën 12 200 lekë, duke bërë një arsyetim korrekte për të gjitha palët dhe mbi të gjitha konform e në zbatim të logjikës ligjore. 

· Gjykatat vijuan shqyrtimin në kundërshtim me nenin 18 të Kodit të Procedurës Civile, i cili përcakton se asnjë palë nuk mund të gjykohet pa u thirrur e dëgjuar më parë, dispozitë të cilën Gjykatat nuk e kanë në referencën e arsyetuar të vendimeve të dhëna. 

· Paditësja ndërgjyqësinë e ka përcaktuar në mënyrë të gabuar, fakt të cilin Gjykatat nuk e ka marrë në konsideratë e duke ardhur në kundërshtim kështu me nenin 467 të KPC, i cili përcakton se çështja nga apeli rikthehet për gjykim në momentin që është zhvilluar një gjykim me ndërgjyqësi të gabuar. Paditësja nuk ka çmuar të thërrasë në gjykim palën kredidhënëse Raiffeisen Bank sh.a, e cila normalisht tërheq interes për të qenë pjesë e gjykimit. Palë tjetër ndërgjyqëse e cila duhet të ishte shtuar procesit gjyqësor është ish bashkëshorti i paditëses Luigj Gjoka, i cili rezulton dhe ai nënshkrues në kontratën e kredisë në cilësinë e kredimarrësit. 

· Së katërti, pala paditëse me kërkesëpadinë objekt gjykimi investoi Gjykatën. Me marrjen dijeni për këtë fakt Shërbimi Përmbarimor FS sh.p.k (sipas ndryshimeve të ndodhura në QKB, STAR sh.p.k) ka lidhur një kontratë shërbimi me Zyrën e Avokatisë ADCA për përfaqësim në seancë nga avokati, ku palët do të bien dakort që do të ketë tarifë përfaqësimi në procesin e iniciuar nga pala paditëse, duke përcaktuar kështu edhe tarifën e pagesës së avokatit e cila kishte vlerën 48,000 (dyzet e tetë) mijë lekë sipas Nenit 11 (Shtuar pika 3 me ligjin nr. 91/2012, datë 27.9.2012). Shpërblimi i avokatit për punën e kryer caktohet në një nga mënyrat e mëposhtme: a) me marrëveshje ndërmjet tij dhe palës së mbrojtur ose të përfaqësuar prej tij.

· Gjykata në vendimin përfundimtar duhet t’i ngarkonte palës që ka investuar gjykatën me pagimin e shpenzimeve gjyqësore sipas nenit 102, 106, 107 të Kodit të Procedurës Civile si dhe ligjit “Për Profesionin e Avokatit ne Republikën e Shqipërisë” (i ndryshuar) dhe “Kodit Etik të Avokatëve” duke përfshirë edhe shpërblimin për një avokat. Neni 106 i KPC përcakton se “I padituri ka të drejtë të kërkojë pagimin e shpenzimeve gjyqësore që ka bërë, edhe në rast se është vendosur pushimi i gjykimit.” Pra ligji i njeh shpenzimet gjyqësore/avokatore edhe në rastin kur pranohet padia, duke i njohur të drejtën të paditurit i cili nuk ka vepruar me qëllim cenimin e të drejtave të palës paditëse. 

· Së pesti, Gjykata e Rrethit Tiranë dhe ajo e Apelit Tiranë nuk mbajnë në konsideratë për sa vijon: Nenin 16 të KPC i cili përcakton se : “Gjykata zgjidh mosmarrëveshjen në përputhje me dispozitat ligjore dhe normat e tjera në fuqi, që janë të detyrueshme të zbatohen prej saj. Ajo bën një cilësim të saktë të fakteve dhe veprimeve që lidhen me mosmarrëveshjen, pa u lidhur me përcaktimin që mund të propozojnë palët. 

· Gjykatat vijnë në kundërshtim e moszbatim të dispozitës së mësipërme, duke qenë se në rastin konkret për të cilin janë shprehur me vendimmarrje nuk i janë referuar aspak dispozitës së sipërmendur. 

· Gjykatat vijnë në kundërshtim dhe me nenin 6 të KPC, “Gjykata që gjykon mosmarrëveshjen duhet të shprehet mbi gjithçka që kërkohet dhe vetëm për atë që kërkohet”, në interpretim të së cilës nuk rezulton të këtë dhënë zgjidhje dhe atë që kërkohet nga paditësi realisht ka tejkaluar çdo kufij të humanizmit gjyqësor. 

· Vendimi gjyqësor në çdo rast duhet të jetë logjik, i rregullt në formë dhe i qartë në përmbajtje. Në tërësinë e tij ai duhet konsideruar si një unitet, në të cilin pjesët përbërëse janë të lidhura ngushtësisht mes tyre. Ato duhet të jenë në shërbim dhe funksion të njëra-tjetrës. Argumentet e pjesës arsyetuese duhet të jenë të bazuara dhe të lidhura logjikisht, duke respektuar rregullat dhe ligjet e mendimit të drejtë. 

· Ato duhet të formojnë një përmbajtje koherente brenda vendimit, i cili përjashton çdo kundërthënie apo kontradiksion të hapur ose të fshehtë. Këto argumente duhet të jenë gjithashtu të mjaftueshme për të mbështetur dhe pranuar pjesën urdhëruese. Konkluzionet e pjesës arsyetuese duhet të bazohen jo vetëm në aktet ligjore, por edhe në parimet dhe rregullat që karakterizojnë mendimin e shëndoshë e logjik. Një arsyetim i saktë i vendimit është një mënyrë e sigurt që gjeneron legjitimitet në sytë e të interesuarve. Ky efekt do të jetë akoma më i madh nëse palët do ta përjetojnë këtë vendim si pasojë normale e një procesi të rregullt, në të gjithë komponentët e tij. 

· Nga ana tjetër, pjesa urdhëruese e vendimit të gjykatës duhet të jetë rezultat i natyrshëm i përfundimeve të arritura në pjesën arsyetuese. Ajo është sintezë e këtyre përfundimeve dhe si e tillë, në asnjë rast, nuk mund të jetë në kundërshtim me to. Një vendim i plotë dhe i kuptueshëm pasohet logjikisht edhe me vetë forcimin e sistemit gjyqësor. Ai kontribuon në shprehjen dhe thellimin e vlerave shoqërore që transmetohen përmes normave ligjore. 

· Vendimet gjyqësore të dhëna nga këto Gjykata nuk karakterizohen nga elementet e mësipërme, duke e lënë kështu të paplotë e të pasaktë arsyetimin e bërë prej tyre, përsa i përket pranimit të padisë pa u njohur më parë me themelin e çështjes apo tërësinë e akteve bashkëlidhur. Gjykata vjen në mosrespektim të parimit të kontradiktoritetit, ku në një proces gjyqësor palët duhet të këmbejnë prova dhe pretendimet në kohën e duhur ku gjykata është e detyruar të zgjidhë konfliktin. Në rastin konkret paditësja nuk ka qenë e saktë e qartë në kërkimet e saj, pasqyruar ky fakt jo vetëm me sa parashtruar në padi por edhe me pohimet e saj gjyqësore se nga barra e provës u çlirua realisht duke qenë se Gjykata urdhëroi të paditurin për depozitimin e provave, fakte të cilat provojnë qartazi parregullsinë ligjore të paditësit e më tej pasuar nga Gjykata të cilat u përfshin në zgjidhjen dhe interpretimin juridik të konfliktit objekt gjykimi.

II.  Vlerësimi i Kolegjit Civil


17. Kolegji Civil i Gjykatës së Lartë (në vijim Kolegji), referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, çmon se në rekursin e paraqitur nga pala e paditur, Shoqëria Përmbarimore Private “FS” sh.p.k., nuk ekzistojnë shkaqe nga ato të parashikuara në nenin 472 të Kodit të Procedurës Civile (në vijim KPC), të cilat e bëjnë të cenueshëm vendimin e Gjykatës së Apelit Tiranë.




18. Paraprakisht vlen të evidentohet fakti i ndryshimeve ligjore që ka pësuar Kodi i Procedurës Civile me ligjin nr. 44/2021, botuar në Fletoren Zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se: “... 2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.” Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së depozitimit të tij.          



19. Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Në këtë kuptim dhe referuar edhe dispozitës së sipërcituar, nenit 32 të ligjit nr. 44/2021, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e tij, i referohet dispozitave që janë aktualisht në fuqi.




20. Kolegji konstaton se, mbi rekursin e palës së paditur është regjistruar çështja në Gjykatën e Lartë më datë 26.07.2018. Ndryshimet e Kodit të Procedurës Civile (referuar në vijim me akronimin “KPC”) të miratuara me ligjin nr. 38/2017, kanë hyrë në fuqi në datën 5 Nëntor 2017, 6 muaj pas botimit në Fletoren Zyrtare nr. 98, viti 2017 dhe ato të miratuara me ligjin nr. 44/2021, kanë hyrë në fuqi në datën 29.5.2021. Në rastin konkret, duke qenë se rekursi është depozituar më datë 23.04.2018, pas hyrjes në fuqi të ndryshimeve të kodit, atëherë ai do të shqyrtohet duke iu nënshtruar dispozitave ligjore në fuqi në kohën e paraqitjes së tij. Neni 472 i KPC-së, pas ndryshimeve të bëra me ligjin nr. 38/2017, parashikon: “1. Vendimet e shpallura nga gjykata e apelit dhe ato të shkallës së parë në rastet që parashikohen në këtë Kod mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika gjyqësore e Kolegjit Civil ose praktika e njehsuar e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit, sipas nenit 467 të këtij Kodi. 2. Nuk lejohet rekurs kundër vendimeve të gjykatës së apelit për paditë me vlerë deri në 150 000 lekë”. Gjithashtu, neni 473/a i KPC-së parashikon se: “Gjykata e Lartë shqyrton rekursin brenda kufijve të tij, përveç kur ligji parashikon ndryshe”.




21. Në kuptim të nenit 472 të Kodit të Procedurës Civile, kushtet dhe kriteret e pranueshmërisë së rekursit, si një mjet i zakonshëm i ankimit, përfshijnë së pari, respektimin e disa kërkesave formalo-ligjore të lidhura me subjektin që i drejtohet Gjykatës së Lartë, ndër të cilat, respektimin e afatit ligjor 30 ditor mbi depozitimin e rekursit, nënshkrimi i rekursit, dokumentet që domosdoshmërish duhet t’i bashkëlidhen rekursit etj.; së dyti, kontrollin dhe verifikimin nëse shkaqet e parashtruara në rekurs përfshihen në rastet e parashikuara nga neni 472 i Kodit të Procedurës Civile.    




22. Lidhur me kërkesat formalo-ligjore të pranueshmërisë së rekursit, konstatohet se nga pikëpamja formale rekursi i paraqitur nga pala e paditur ka respektuar kërkesat ligjore procedurale të lidhura me afatin prej 30 ditësh dhe nënshkrimin e aktit.




23. Lidhur me bazueshmërinë e shkaqeve të rekursit, Kolegji vlerëson se shkaqet e parashtruara nga pala e paditur nuk janë të tilla që të cenojnë vendimin e Gjykatës së Apelit Tiranë. Mosmarrëveshja objekt gjykimi ka lindur gjatë ekzekutimit të detyrueshëm të titullit ekzekutiv, kontratës së kredisë bankare të datës 02.10.2007, për të cilën Gjykata e Rrethit Gjyqësor Tiranë ka lëshuar urdhrin e ekzekutimit me vendimin nr. 1740 Akti, datë 07.03.2017. Në kuadër të këtij ekzekutimi, përmbaruesi gjyqësor, ndër të tjera, ka vendosur sekuestron mbi pagën e paditëses, duke urdhëruar mbajtjen e shumës prej 10.000 lekësh në muaj, si dhe ka përfshirë në detyrimin objekt ekzekutimi kamatat e përllogaritura sipas ligjit nr. 48/2014, “Për pagesat e vonuara në detyrimet kontraktore dhe tregtare”. Gjykata e Rrethit Gjyqësor Tiranë ka pranuar pjesërisht padinë, duke anuluar veprimin përmbarimor për sekuestrimin e pagës në masën që cenonte shumën prej 24.000 lekësh, të cilën e ka konsideruar si minimum jetik duke iu referuar VKM-së nr. 399, datë 03.05.2017, “Për përcaktimin e pagës minimale në shkallë vendi”. Gjykata e Apelit Tiranë e ka lënë në fuqi këtë përfundim dhe, mbi ankimin e paditëses, ka ndryshuar vendimin për pjesën e kamatave, duke anuluar veprimin përmbarimor që i përllogariste ato sipas ligjit nr. 48/2014.


24. Në rekurs, pala e paditur kundërshton të dyja këto përfundime, duke pretenduar, ndër të tjera, se paga minimale në shkallë vendi nuk mund të barazohet me minimumin jetik dhe se gjykatat nuk kanë përcaktuar drejt masën e pagës që mund t’i nënshtrohej sekuestrimit, si dhe se Gjykata e Apelit ka gabuar në qëndrimin e mbajtur lidhur me kamatat.  Për rrjedhojë, në funksion të shqyrtimit të shkaqeve të rekursit, Kolegji çmon të nevojshme të analizojë, së pari, kuptimin dhe mënyrën e përcaktimit të minimumit jetik në raport me pagën minimale dhe kufijtë e sekuestrimit të pagës së debitorit dhe, së dyti, rregullat që përcaktojnë kamatat në fazën e lëshimit dhe të ekzekutimit të urdhrit të ekzekutimit, si dhe kufijtë e kompetencës së përmbaruesit gjyqësor në këtë drejtim.



25. Në lidhje me çështjen e parë, Kolegji mban në konsideratë parashikimin e nenit 533 të Kodit të Procedurës Civile, me titull “Sekuestroja e pagës së debitorit”, sipas të cilit: “Pasi zbritet kontributi për sigurimet shoqërore dhe taksat mbi të ardhurat, përmbaruesi gjyqësor sekuestron pagën e debitorit, por pa cenuar minimumin jetik, të përcaktuar sipas akteve ligjore dhe nënligjore në fuqi.” Nga përmbajtja e kësaj dispozite rezulton se ligjvënësi, ndërsa njeh të drejtën e kreditorit për të realizuar detyrimin edhe mbi të ardhurat nga paga e debitorit, ka vendosur njëkohësisht një kufizim të shprehur të kësaj të drejte, duke përjashtuar nga ekzekutimi atë pjesë të pagës që është e domosdoshme për sigurimin e minimumit jetik të debitorit dhe të familjes së tij.


26. Minimumi jetik, në kuptim të dispozitës së mësipërme, nuk mund të identifikohet në mënyrë automatike me pagën minimale në shkallë vendi. Këto dy nocione kanë funksion dhe qëllim të ndryshëm. Paga minimale përbën kufirin më të ulët të shpërblimit në shkallë vendi, që mund t’i paguhet punëmarrësit për punën e kryer, ndërsa minimumi jetik lidhet me masën e të ardhurave që duhet t’i mbetet individit për përballimin e nevojave bazë të jetesës së tij dhe të familjes. Në këtë kuptim, VKM-ja nr. 399, datë 03.05.2017, së cilës u janë referuar gjykatat e faktit, ka për objekt përcaktimin e pagës minimale në shkallë vendi dhe nuk përcakton masën e minimumit jetik. Për rrjedhojë, vetëm referimi në masën e pagës minimale të përcaktuar nga ky akt nënligjor nuk është i mjaftueshëm për të arritur në përfundimin se e njëjta shumë përfaqëson edhe minimumin jetik që duhet të mbetet i paprekur nga ekzekutimi. Megjithatë vlera e pagës minimale në shkallë vendi njihet si një shumë alternativë, që zëvendëson vlerën  e minimumit jetikë kur nuk është e mundur të vlerësohen të gjithë elementët që e përcaktojnë atë, kjo në interpretim të nenit 123 të KP.


27. Koncepti i minimumit jetik përputhet me atë pjesë pjesë të pagës, që në kuptim të nenit 123 të KP konsiderohet paga e paprekshme. Kjo dispozitë parashikon: “1. Paga konsiderohet e paprekshme në masën që është e nevojshme për të siguruar jetesën e punëmarrësit dhe të familjes së tij. 2. Paga e paprekshme vendoset rast pas rasti nga gjykata. Në vendimin e saj, gjykata merr parasysh shpenzimet e nevojshme për ushqim, qira, veshje, si edhe detyrimet fiskale ose kontributet për sigurime shoqërore të detyrueshme të punëmarrësit dhe të familjes së tij. 3. Kur gjykata vendos që nuk ka mundësi të vlerësojë të gjitha elementet për të përcaktuar pagën e paprekshme, kjo do të jetë e barabartë me pagën minimale në shkallë vendi, të caktuar me vendim të Këshillit të Ministrave.” 


28. Nga interpretimi i harmonizuar i nenit 533 të KPC-së me nenin 123 të Kodit të Punës rezulton se përcaktimi i pjesës së pagës, që duhet të mbetet e paprekshme kërkon, në radhë të parë, një vlerësim konkret të gjendjes ekonomike dhe familjare të debitorit. Ky vlerësim nuk mund të bëhet vetëm mbi bazën e shumës së pagës që ai përfiton, por duhet të marrë në konsideratë numrin e personave në ngarkim, të ardhurat e tjera të familjes, shpenzimet e domosdoshme për ushqim, strehim dhe veshje, si dhe detyrimet e tjera të nevojshme e të pashmangshme të familjes. Kur përcaktimi i këtyre elementeve dhe i masës konkrete të nevojshme për sigurimin e jetesës kërkon njohuri të posaçme, gjykata, në funksion të kryerjes së një hetimi të plotë dhe të gjithanshëm, duhet të vlerësojë nevojën e marrjes së një eksperti të fushës përkatëse. Vetëm në rastin kur, edhe pas hetimit të rrethanave konkrete, nuk është e mundur të përcaktohen të gjithë elementet e nevojshëm, ligji ka parashikuar si kriter subsidiar barazimin e pagës së paprekshme me pagën minimale në shkallë vendi.


29. Në rastin konkret, Gjykata e Rrethit Gjyqësor Tiranë ka konstatuar se paditësja Urime Legisi jetonte me katër fëmijët e saj, se fëmijët vazhdonin shkollimin dhe se, sipas verifikimeve të kryera gjatë gjykimit, të ardhurat e familjes siguroheshin kryesisht nga paga e saj. Këto rrethana kishin rëndësi të drejtpërdrejtë për përcaktimin e masës së të ardhurave që duhej t’i mbetej paditëses për të përballuar nevojat e saj dhe të familjes. Në të njëjtën kohë, përmbaruesi gjyqësor kishte urdhëruar që nga paga e paditëses të sekuestrohej çdo muaj shuma prej 10.000 lekësh pa bërë asnjë analizë juridike ose të kishte marr mendimin e një eksperti për këtë vlerë gjatë fazës së ekzekutimit apo t’i ishte drejtuar gjykatës për përcaktimin e vlerës së saj, megjithëse kishte detyrimin ligjor që të mos cënonte pjesën e pagës, që përkonte me minimumin jetik sipas nenit 533 të KPC.
30. Pavarësisht se neni 123 i KP rregullon mënyrën se si gjykata përcakton masën e pagës së paprekshme atëherë për analogji të njëjtin rregull duhet të zbatojë edhe përmbaruesi gjatë fazës së ekzekutimit për të përcaktuar vlerën e minimumit jetik, që përjashtohet nga sekuestrimi për efekt të përmbushjes së një detyrimi ndaj debitorit. Për këtë ai mund të marr mendimin e një eksperti nëse nuk është në gjëndje të përcaktojë vlerat e të gjitha shpenzimeve të nevojëshme të minimumit jetik dhe në alternativë të fundit nëse nuk ka asnjë mundësi tjetër për përcaktimin e tyre të marr si vlerë të minimumit jetik ose pagë të paprekshme vlerën e pagës minimale në shkallë vendi.

31. Në cështjen objekt gjykimi rezulton se përmbaruesi ka vendosur sekuestron mbi pagën e paditëses pa bërë asnjë analizë juridike dhe pa përcaktuar ligjërisht masën e minimumit jetik për të e familjes e saj ose pagën e paprekshme. Pa u përcaktuar vlera e saj, përmbaruesi nuk mundet të vendoste sekuestron e pagës pasi një gjë e tillë mund të linte vend për abuzime dhe për cënimin e standarteve jetike të debitorëve. Përderisa masa e pagës që përbën minimum jetik është e pasekuestrueshme atëherë barra e vlerësimit të saj i përket përmbaruesit dhe ky përcaktim duhet të bëhet para se të vendoset sekuestro ekzekutive e pagës. Vetëm në mënyrë mënyrë veprimi përmbarimor i sekuestrimit të pagës do të vlerësohej se i përgjigjej kërkesave të ligjit që përjashtonte në mënyrë kategorike sekuestrimin e minimumit jetik ose të pagës së paprekshme. Në të kundërt nëse përmbaruesi do të vendoste sekuestron mbi të pagën pa bërë një përcaktim të drejtë të minimumit jetik, atëherë kjo do të përbënte një barrë të rënduar për debitorët, pasi në cdo rast për të gëzuar të drejtën e minimumit jetik të garantuar nga ligji, ata do të duhet të ankimonin në gjykatë veprimet përmbarimore, megjithëse përmbaruesit si punonjësit kompetent të fazës së ekzekutimit me kompetenca quasi gjyqsore në këtë fazë kishin detyrimin që të zbatonin dispozitat ligjore por sidomos ato me karakter ndalues. Për sa kohë nga hetimi gjyqsor dhe pretendimet e ngritura në rekurs nuk rezulton që përmbaruesi të ketë ndërmarr veprime për përcaktimin e minimumit jetik ose pagës së paprekshme sipas dispozitave të sipërcituara, me të drejtë gjykatat e faktit kanë anulluar veprimin përmbarimor objekt gjykimi.


32. Vlerësimi i përmbaruesit për vlerën e minimumit jetik bëhet edhe më i detyrueshëm në rastin kur paga e debitorit është e njëjtë me pagën minimale në shkallë vendi. Duke qënë se kjo vlerë barazohet nga ligji me pagën e paprekshme, nëse nuk është e mundur të vlerësohen të gjithë elementët që përbëjnë minimumin jetik, atëherë përmbaruesi duhet të ndërmerrte të gjitha hapat procedurial qoftë edhe me caktimin e një eksperti për të përcaktuar nëse vlera e minimumit jetik për debitorit ishte më i vogël se sa paga e tij që përkonte me atë minimale në shkallë vendi. Vetëm në këtë rast ai do të ligjërohet të cënonte me vendimin e sekuestros pagën minimale në shkallë vendi. Në mungesë të një vlerësimi të tillë, përmbaruesi është i detyruar të zbatojë nenin 123 të KP, që e konsideron pagën minimale në shkallë vendi si pagë të paprekshme. 

33. Megjithëse, gjykatat e faktit nuk kanë arsyetuar drejt kur e kanë identifikuar shumën prej 24.000 lekësh, të përcaktuar me VKM nr.399, datë 03.05.2017, “Për përcaktimin e pagës minimale në shkallë vendi”, drejtpërdrejt me minimumin jetik, ky qëndrim nuk përbën shkak për cënimin e Gjykatës së Apelit, për aq kohë sa nga përmbaruesi nuk është ndërmarr asnjë veprim që në kuadër të zbatimit të nenit 533 të KPC të hetonte gjendjen ekonomike e familjare të debitores përpara se të përcaktonte vlerën e minimumit jetik të pasekuestrueshëm. Ankimi i debitorit në rrugë gjyqsore mbi veprimin e përmbaruesit gjyqsor që ka prekur pagën minimale në shkallë vendi, nuk mund të konsiderohet si një mekanizëm që transferon te gjykata detyrimin për të përcaktuar vlerën e minimumit jetik përpara se ajo të disponojë për anullimin e veprimeve përmbarimore. Në rast se përmbaruesi nuk ka kryer asnjë hetim për gjëndjen ekonomike e familjare të debitorit dhe ka vendosur apriori sekuestrimin e pagës të debitorit pa përcaktuar vlerën e minimumit jetik, atëherë në bazë të nenit 610 të KPC gjykata që shqyrton cështjen ka të drejtë të anullojë veprimin përmbarimor në tërësinë e tij, gjë që detyron përmbaruesit që në kuadër të ripërsëritjes së veprimit përmbarimor të ndërmarr veprime për përcaktimin e vlerës së minimumit jetik sipas kritereve të vendosura nga ligji, qoftë nëpërmjet marrjes së mendimit të një eksperti.

       34. Gjykata duhet të tregohet e kujdesshme kur vec anullimit të veprimit përmbarimor të sekuestrimit të pagës, përcakton edhe vlerën e pagës së paprekshme ose të minimumit jetik. Në këtë rast ajo duhet të bëjë një analizë të detajuar të gjëndjes ekonomike e familjare të debitores, të shpenzimeve të saj familjare në raport me të ardhurat e saj. Kolegji vëren se Gjykata e Rrethit Gjyqësor Tiranë, përpara se të dispononte mbi kundërshtimin e veprimit përmbarimor, në rastin konkret ka hetuar gjendjen konkrete ekonomike dhe familjare të paditëses, duke verifikuar të ardhurat e familjes, numrin e personave në ngarkim të saj dhe ekzistencën e pasurive të tjera. Nga ky hetim ka rezultuar se paditësja jetonte me katër fëmijët e saj, të cilët vazhdonin shkollimin, se të ardhurat e familjes siguroheshin nga paga e saj dhe se në emër të saj nuk rezultonte e regjistruar pasuri e paluajtshme, gjë që rrisin dukshëm edhe shpenzimet e saj për sigurimin e strehimit. Në këto rrethana, përcaktimi rast pas rasti i pagës së paprekshme, sipas kritereve të nenit 123 të Kodit të Punës, mund të çonte edhe në përcaktimin e një mase më të lartë se ajo e marrë në konsideratë nga gjykatat e faktit. Megjithatë, në kushtet kur kundër vendimit të Gjykatës së Apelit Tiranë nuk ka paraqitur rekurs pala paditëse, Kolegji nuk është investuar për shqyrtimin e kësaj pjese të vendimit në drejtim të përcaktimit të një mase më të lartë të pagës së paprekshme. Për rrjedhojë, pretendimi i palës së paditur se paga minimale nuk mund të barazohet me minimumin jetik, ndonëse i drejtë në aspektin e dallimit ndërmjet këtyre dy nocioneve, nuk është i tillë që të cenojë zgjidhjen e dhënë nga gjykatat e faktit në këtë pjesë për aspektet e vlerësimit në themel nga gjykata të fakti të kritereve, që përcaktojnë të ardhurat e nevojëshme për jetesën e paditëses dhe familjes së saj.



35. Për sa i përket çështjes së dytë, që lidhet me anullimin e veprimit përmbarimor për kamatat e përllogaritura mbi detyrimin objekt ekzekutimi, Kolegji çmon se edhe për këtë pjesë përfundimi i Gjykatës së Apelit është i drejtë, por me arsyetim të ndryshëm nga arsyet e parashtruara prej saj. Në këtë drejtim, Kolegji mban në konsideratë nenin 511 të Kodit të Procedurës Civile, në formulimin në fuqi në kohën e lëshimit të urdhrit të ekzekutimit, i cili, në pjesën që lidhet me çështjen objekt shqyrtimi, parashikonte: “Shqyrtimi i kërkesës për lëshimin e urdhrit të ekzekutimit zhvillohet nga gjyqtari pa praninë e palëve. Gjykata lëshon urdhrin e ekzekutimit, bazuar mbi dokumentet e depozituara nga kërkuesi. Urdhri i ekzekutimit përmban: a) gjenealitetet e debitorit dhe kreditorit; b) origjinën e detyrimit; c) detyrimin konkret që buron nga titulli ekzekutiv deri në momentin e lëshimit të urdhrit të ekzekutimit; d) kur titulli ekzekutiv, për të cilin lëshohet urdhri i ekzekutimit, është akt për dhënie kredie bankare ose detyrime monetare, Gjykata duhet të parashikojë kamatat ligjore në përputhje me legjislacionin në fuqi që rregullon pagesat e vonuara në detyrimet kontraktore dhe tregtare.”




36. Nga përmbajtja e kësaj dispozite rezulton se ligjvënësi i ka ngarkuar gjykatës që lëshon urdhrin e ekzekutimit jo vetëm përcaktimin e detyrimit konkret që buron nga titulli ekzekutiv, por, në rastin e akteve për dhënie kredie bankare ose detyrimeve monetare, edhe parashikimin në urdhërin e ekzekutimit të kamatave ligjore që do të aplikohen mbi detyrimin konkret të përcaktuar në urdhër, për periudhën pas lëshimit të urdhërit deri në ekzekutimin e detyrimit sipas legjislacionit përkatës. Përmbaruesi gjyqësor ushtron funksionin e tij në fazën e ekzekutimit të detyrueshëm dhe është i detyruar të ekzekutojë detyrimin brenda kufijve të titullit dhe të urdhrit të ekzekutimit. Ai nuk mund të krijojë apo të shtojë, me iniciativën e tij, një detyrim që nuk është përfshirë në urdhrin e ekzekutimit qoftë kjo edhe për pjesën e kamatave për periudhën pas lëshimit të urdhërit nëse gjykata në urdhërin e ekzekutimit nuk e ka parashikuar në një të tillë sipas përcaktimeve të nenit 511 pika d të KPC. Ndryshe paraqitet situata kur vetë detyrimi për pagimin e kamatës, baza ligjore dhe mënyra e llogaritjes rezultojnë të përcaktuara nga urdhri i ekzekutimit dhe në këtë rast përmbaruesi bën vetëm një veprim të thjeshtë  matematik për përcaktimin e shumës së kamatës.


37. Në rastin konkret, nga veprimet përmbarimore objekt kundërshtimi rezulton se pala e paditur ka përfshirë në detyrimin që kërkohej të ekzekutohej edhe kamatën në masën 2% plus 8%, duke iu referuar ligjit nr. 48/2014, “Për pagesat e vonuara në detyrimet kontraktore dhe tregtare”. Ndërkohë, urdhri i ekzekutimit nr. 1740 Akti, datë 07.03.2017, nuk parashikon pagimin e kamatave për periudhën pas lëshimit të urdhërit dhe për më tepër të ketë referuar në urdhërin e ekzekutimit që per periudhën pas lëshimit të urdhërit të zbatohen mbi detyrimin e përcaktuar në urdhër llogaritja e kamatave sipas ligjit nr.48/2014. Në këto kushte, përmbaruesi gjyqësor nuk mund të zëvendësonte gjykatën në ushtrimin e kompetencës që neni 511 i KPC-së ia njeh shprehimisht kësaj të fundit dhe të shtonte vetë një detyrim të tillë gjatë fazës së ekzekutimit, kur gjykata nuk ia kishte deleguar një të drejtë të tillë sipas nenit 511/d të KPC. Gjithashtu një llogaritje e tillë nga përmbaruesi nuk mund të bëhej as mbi kërkesën e kreditorit. Ky i fundit nëse nuk ishte dakort me përmbajtjen e urdhërit të ekzekutimit për këtë pjesë duhet të kishte kërkuar plotësimin e urdhërit lidhur me llogaritjen e kamatave për periudhën pas lëshimit të urdhërit ose duhet të kishte ankimuar urdhërin e ekzekutimit në gjykatën më të lartë.




38. Kolegji cmon të gabuar arsyetimin e Gjykatës së Apelit Tiranë në pjesën ku pazbatueshmërinë e ligjit nr. 48/2014 për kamatat lidhur me marrëdhënien juridike konkrete e ka lidhur me faktin se debitorët janë persona fizikë. Vetëm kjo rrethanë nuk është e mjaftueshme për të arritur në përfundimin se detyrimi që buron nga kontrata e kredisë përjashtohet nga fusha e zbatimit të këtij ligji. Përkundrazi neni 511 i KPC nuk bën asnjë përjashtim në varësi të llojit të subjektit debitor nga llogaritja e kamatave sipas këtij ligji mbi detyrimet që rrjedhin nga kontratat e kredisë. Përjashtimi nga zbatimi i këtyre kamatave lidhet me natyrën juridike të marrëdhënies konkrete dhe, ndër të tjera, me përcaktimin nëse detyrimi rrjedh nga një kontratë me konsumatorin nën dritët edhe të vendimit nr.30 dt.11.11.2022 të Gjykatës Kushtetuese, rrethanë kjo që nuk rezulton të jetë analizuar nga gjykatat e faktit. Megjithatë, kjo pasaktësi në arsyetimin e Gjykatës së Apelit nuk cenon përfundimin e arritur prej saj për anulimin e veprimit përmbarimor lidhur me kamatat. Sikurse u analizua më sipër, neni 511 i KPC-së ia ngarkon gjykatës që lëshon urdhrin e ekzekutimit detyrimin për të parashikuar kamatat ligjore, ndërsa përmbaruesi gjyqësor është i detyruar të veprojë brenda kufijve të detyrimit të përcaktuar në titullin dhe urdhrin e ekzekutimit. Në kushtet. kur urdhri i ekzekutimit nuk parashikon pagimin e kamatave, përmbaruesi gjyqësor nuk mund t’ia shtonte ato vetë detyrimit gjatë fazës së ekzekutimit. Për këtë arsye, përfundimi i Gjykatës së Apelit për anulimin e këtij veprimi përmbarimor mbetet i drejtë.




39. Lidhur me shkaqet e tjera të rekursit, Kolegji vlerëson se pretendimet e ngritura nga pala e paditur nuk cenojnë thelbin e zgjidhjes juridike të mosmarrëveshjes. Sikurse u analizua më sipër, megjithëse Kolegji nuk ndan plotësisht arsyetimin e gjykatave të faktit për mënyrën e përcaktimit të minimumit jetik dhe as arsyetimin e Gjykatës së Apelit Tiranë lidhur me shkakun mbi të cilin është mbështetur anulimi i veprimit përmbarimor për përllogaritjen e kamatave, brenda kufijve të rekursit të paraqitur, këto rrethana nuk janë të tilla që të cenojnë përfundimet e arritura në zgjidhjen e çështjes. Për rrjedhojë, shkaqet e rekursit nuk sjellin argumente juridike që të vënë në diskutim vendimin e Gjykatës së Apelit.




40. Për këto arsye, Kolegji vlerëson se vendimi nr. 466, datë 28.03.2018, i Gjykatës së Apelit Tiranë, me arsyetimin pjesërisht të ndryshëm të parashtruar më sipër, është i mbështetur në ligj dhe, si i tillë, duhet të lihet në fuqi.
PËR KËTO ARSYE

Kolegji Civil i Gjykatës së Lartë, në zbatim të nenit 485/1, shkronja “e” të Kodit të Procedurës Civile, i ndryshuar,


VENDOSI

Lënien në fuqi të vendimit nr. 466, datë 28.03.2018 të Gjykatës së Apelit Tiranë. 
Tiranë, më datë 15.07.2026

